CELEX: C2005/155/11
Language: et
Date: 2005-06-25 00:00:00
Title: Kohtuasi C-173/05: Euroopa Ühenduste Komisjoni 18. aprilli 2005. aasta hagi Itaalia Vabariigi vastu

25.6.2005   
            
            
               ET
            
            
               Euroopa Liidu Teataja
            
            
               C 155/6
            
         Euroopa Ühenduste Komisjoni 18. aprilli 2005. aasta hagi Itaalia Vabariigi vastu
   (Kohtuasi C-173/05)
   (2005/C 155/11)
   Kohtumenetluse keel: itaalia
   Euroopa Ühenduste Komisjon esitas 18. aprillil 2005 Euroopa Ühenduste Kohtule hagi Itaalia Vabariigi vastu. Hageja esindajad on komisjoni õigustalituse liikmed E. Traversa ja J. Hottiaux.
   Hageja palub Euroopa Kohtul:
   
               1)
            
            
               tuvastada, et kehtestades ja hoides jõus 26. märtsi 2002. aasta Sitsiilia maakondliku seaduse nr 2 (Gazzetta Ufficiale della Regione Siciliana, I osa, nr 14, 2002) artiklis 6 ettenähtud gaasijuhtmete looduskaitsemaksu “tributo ambientale”, on Itaalia Vabariik rikkunud talle Euroopa Ühenduse asutamislepingu artiklitest 23, 25, 26 ja 133 ning 26. aprillil 1976 allkirjastatud ja 26. septembril 1978 nõukogu määrusega (EMÜ) nr 2210/78 heakskiidetud Euroopa Majandusühenduse ja Alžeeria Demokraatliku Rahvavabariigi vahelise koostöölepingu (1) artiklitest 4 ja 9 tulenevaid kohustusi;
            
         
               2)
            
            
               jätta kohtukulud Itaalia Vabariigi kanda.
            
         Õiguslikud alused ja peamised argumendid
   Eelpoolmainitud Sitsiilia maakondliku seaduse artikkel 6 rikub ühise tollitariifi põhimõtteid, kuna ta kehtestab (ühendusse) importimisel ja (teistesse liikmesriikidesse) eksportimisel makstava tollimaksuga samaväärse toimega maksu; selline maks on keelatud nii asutamislepingu sätete kui ka eelpoolmainitud teisese õiguse poolt.
   Formaalsest vaatepunktist ning vaidlustatud õigusnormi sõnastusest lähtudes tekib maksukohustus käitise omandi korral ja maksustamisaluseks on juhtmete kuupmeetrites väljendatud ruumala. Siiski on Sitsiilia seadusandja täpsustanud ühelt poolt artikli 6 kolmandas lõigus, et maksukohustus tekib “gaasi sisaldavate” gaasijuhtmete omandi korral, ja teiselt poolt on sama artikli lõikes 4 sätestatud, et maksu kohustuslasteks on nende gaasijuhtmete omanikud, “kes tegelevad vähemalt ühe [gaasiga seotud] tegevusega (transport, müük ja ost)”. Komisjon teeb sellest järelduse, et Sitsiilia seadusandja tegelik eesmärk oli maksustada transporditav toode (metaan), mitte aga infrastruktuur (gaasijuhe) kui selline.
   Väljakujunenud kohtupraktika kohaselt kuulub EÜ artiklis 90 sätestatud riigimaksude osas transporditud kauba kaalu alusel määratav transpordivahendi maks toodete maksustamise kohta käivate ühenduse õigusnormide kohaldamisalasse, sest selline maks mõjutab vältimatult ja koheselt transporditud kauba hinda olenemata sellest, kas kaup on riigisisene või imporditud. Kohtupraktikas väljendatud tõlgendamise põhimõttest, mis on kohaldatav tollimaksuga samaväärse toimega maksudele, tuleneb, et ehkki käesolevas asjas maksustati formaalselt riikliku maksuga transpordivahend (gaasijuhtme) transporditava toote (metaani) ruumala alusel, siis tegelikkuses maksustati toodet ennast, mõjutades vältimatult ja otseselt tema hinda.
   
      (1)  EÜT L 263, 27.9.1978